På Vendsyssel Teater er nogle af de sidste prøver i fuld gang, inden teateret i næste uge har premiere på årets julekomedie. Komedien hedder Motionisterne og handler om et lille firma, der tager på et teambuildings-ophold. - Vi er i en tid efter corona, hvor vi trænger til at få et godt grin – og ja få grinet igennem. Her i stykket er nogle virkelig sjove replikker, samtidig med at der er noget dybde, fortæller instruktør Louise Schouw, da TV2 Nord kiggede forbi i forbindelse med prøverne. Håber på fulde sale Spørger man en af skuespillerne, nordjyske Lone Rødbroe, så er Motionisterne humoristisk fortalt. - Vi tænker ikke så meget på at være sjove, men vi skal spille de der situationer, som er sjove, og det er en fortælling, som er sjovt fortalt, siger Lone Rødbroe. Tilbage i 2018 spillede Vendsyssel Teaters juleforestilling Turisterne for fulde sale, og derfor forsøger teatret altså at gentage succesen med en ny juleforestilling ovenpå corona-pandemien. Der er premiere på Motionisterne 11. november og stykket kan ses frem til 18. december.

Referat:
Instruktør lover, at der er chance for grin til juleforestillingen Motionisterne på Vendsyssel Teater.